Document ID: 32009R0438

KOMISJONI MÄÄRUS (EÜ) nr 438/2009,
26. mai 2009,
millega avatakse teatavat alpi tõugu ja kõrgmaatõugu ning muuks kui tapmiseks ette nähtud pullide, lehmade ja mullikate ühenduse imporditariifikvoodid ja sätestatakse nende haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 144 lõiget 1 ja artiklit 148 koostoimes artikliga 4,
ning arvestades järgmist:
(1)
Maailma Kaubandusorganisatsiooni raames kohustus ühendus avama teatavat alpi tõugu ja kõrgmaatõugu ning muuks kui tapmiseks ette nähtud pullide, lehmade ja mullikate aastased imporditariifikvoodid. Kõnealuste tariifikvootide haldamise üksikasjalikud eeskirjad on sätestatud komisjoni 14. juuni 2007. aasta määruses (EÜ) nr 659/2007, millega avatakse teatavat alpi tõugu ja mägitõugu ning muuks kui tapmiseks ettenähtud pullide, lehmade ja mullikate impordi tariifikvoodid ja sätestatakse nende haldamine (2).
(2)
Põhimõtte „kes ees, see mees” rakendamine on osutunud muudes põllumajandussektorites positiivseks kogemuseks ning haldusmenetluse lihtsustamiseks tuleks kõnealuseid imporditariifikvoote edaspidi hallata määruse (EÜ) nr 1234/2007 artikli 144 lõike 2 punktis a osutatud meetodi kohaselt. Seda tuleks teha kooskõlas komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (3) artiklitega 308a, 308b ja artikli 308c lõikega 1.
(3)
Ühest haldussüsteemist teise siirdumisega seonduvate eripärade tõttu ei tuleks käesolevas määruses käsitletavat tariifikvooti käsitada kriitilisena määruse (EMÜ) nr 2454/93 artikli 308c tähenduses.
(4)
Euroopa Parlamendi ja nõukogu 23. aprilli 2008. aasta määruse (EÜ) nr 450/2008 (millega kehtestatakse ühenduse tolliseadustik) (4) artikliga 166 on ette nähtud tollijärelevalve kauba üle, mis lõppkasutuse tõttu lubatakse vabasse ringlusse vähendatud tollimaksumääraga. Käesoleva määrusega ette nähtud tariifikvoodi alusel imporditud loomi tuleks jälgida asjakohase ajavahemiku jooksul eesmärgiga tagada, et neid ei tapeta kõnealusel ajavahemikul.
(5)
Selleks tuleks esitada tagatissumma, mis peaks katma kõnealuste loomade vabasse ringlusse lubamise kuupäeval kohaldatava ühise tollitariifistiku maksumäära ja vähendatud tollimaksu vahe.
(6)
Seepärast tuleks määrus (EÜ) nr 659/2007 kehtetuks tunnistada ja asendada uue määrusega.
(7)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Käesoleva määrusega avatakse lisas loetletud teatavat alpi tõugu ja kõrgmaatõugu ning muuks kui tapmiseks ette nähtud pullide, lehmade ja mullikate imporditariifikvoodid.
2. Käesoleva määruse lisas osutatud tariifikvoote hallatakse kooskõlas määruse (EMÜ) nr 2454/93 artiklitega 308a ja 308b ning artikli 308c lõikega 1. Kõnealuse määruse artikli 308c lõikeid 2 ja 3 ei kohaldata.
3. Lõikes 1 osutatud tariifikvoodid avatakse igal aastal ajavahemikuks 1. juulist kuni järgmise aasta 30. juunini („imporditariifikvoodi kehtivusaeg”).
Artikkel 2
1. Käesolevas määruses käsitatakse muuks kui tapmiseks ette nähtud loomadena artikli 1 lõikes 1 osutatud loomi, keda ei tapeta nelja kuu jooksul alates vabasse ringlusse lubamise deklaratsiooni vastuvõtmise kuupäevast.
Nõuetekohaselt tõendatud vääramatu jõu korral võib lubada erandeid.
2. Järjekorranumbriga 09.4197 tähistatud imporditariifikvoodi nõuetele vastamiseks tuleb esitada järgmised dokumendid:
a)
pullide puhul: põlvnemistunnistus;
b)
lehmade ja mullikate puhul: põlvnemistunnistus või tõupuhtust tõendav tunnistus tõuraamatusse kandmise kohta.
Artikkel 3
1. Määruse (EÜ) nr 450/2008 artikli 166 kohaselt jälgitakse imporditud loomi, tagamaks, et neid ei tapeta nelja kuu jooksul alates nende vabasse ringlusse lubamisest.
2. Selleks et tagada lõikes 1 osutatud loomade tapmata jätmise kohustuse täitmine ning tollimaksu tasumine kõnealuse kohustuse täitmata jätmise korral, esitavad importijad pädevale tolliasutusele tagatise. Tagatise summa võrdub ühises tollitariifistikus sätestatud maksumäärade ja loomade vabasse ringlusse lubamise kuupäeval kohaldatavate lisas osutatud tollimaksude vahega.
3. Lõikes 2 osutatud tagatis vabastatakse viivitamata, kui asjaomasele tolliasutusele on tõendatud, et
a)
loomi ei ole tapetud nelja kuu jooksul alates nende lubamisest vabasse ringlusse või
b)
loomad on enne kõnealuse ajavahemiku lõppu tapetud vääramatu jõu tõttu või tervislikel põhjustel või surnud haiguse või õnnetuse tagajärjel.
Artikkel 4
Määrus (EÜ) nr 659/2007 tunnistatakse kehtetuks. Määrust kohaldatakse siiski enne 1. juulit 2009 väljastatud impordilitsentsidest tulenevate tollimaksude suhtes kuni litsentside kehtivusaja lõpuni.
Artikkel 5
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. mai 2009

Labels: 3
6